ชงรมว.คลัง ค่าเสียหาย จำนำข้าว
คลังสรุปเรียกค่าเสียหายจำนำข้าวยุครัฐบาลยิ่งลักษณ์ เตรียมชงข้อมูลให้รัฐบาล
7 ก.ย. 2559

คลังสรุปเรียกค่าเสียหายจำนำข้าวยุครัฐบาลยิ่งลักษณ์ เตรียมชงข้อมูลให้รัฐบาล
นายมนัส แจ่มเวหา อธิบดีกรมบัญชีกลาง ประธานคณะกรรมการพิจารณาการรับผิดทางแพ่ง เปิดเผยว่า คณะกรรมการได้สรุปการเรียกค่าเสียหายของโครงการรับจำนำข้าวจาก น.ส.ยิ่งลักษณ์ ชินวัตร อดีตนายกรัฐมนตรี เป็นที่เรียบร้อยแล้ว หลังจากนี้จะส่งให้ นายสมชัย สัจจพงษ์ ปลัดกระทรวงการคลัง และ นายอภิศักดิ์ ตันติวรวงศ์ รมว.คลัง พิจารณาในฐานะหน่วยงานที่ได้รับความเสียหายต่อไป
“ในฐานะประธานคณะกรรมการไม่รู้สึกหนักใจในการพิจารณาเรียกค่าเสียหาย เพราะทุกอย่างมีเหตุผลทางกฎหมาย และระเบียบพิธีการพิจารณาที่ตอบได้หมด แต่ค่าเสียหายเป็นเท่าไรไม่สามารถบอกได้ เพราะถือว่าเป็นเรื่องที่เป็นความลับ” นายมนัส กล่าว
ทั้งนี้ คณะกรรมการตรวจสอบข้อเท็จจริงของสำนักนายกรัฐมนตรีโครงการรับจำนำข้าวของอดีตนายกรัฐมนตรียิ่งลักษณ์ ระบุความเสียหายที่ต้องชดใช้ 2.86 แสนล้านบาท แต่นายมนัสปฏิเสธที่จะให้ความเห็นความเสียหายที่อดีตนายกรัฐมนตรียิ่งลักษณ์ต้องชดใช้
นายมนัส กล่าวว่า การเรียกค่าเสียหายจาก น.ส.ยิ่งลักษณ์ เป็นการออกคำสั่งทางปกครองให้ชดใช้ความเสียหาย ไม่ได้เป็นการฟ้องศาล แต่หากอดีตนายกรัฐมนตรีเห็นว่าไม่ได้รับความเป็นธรรมก็สามารถฟ้องร้องต่อศาลปกครองให้ยกเลิกคำสั่งทางปกครองที่ให้ชดใช้ความเสียหายได้ ส่วนผลจะออกมาเป็นอย่างไรขึ้นอยู่กับดุลพินิจของศาล